Тома Измирлиев
Обикновена история

chitanka.info

Градина. Пролет. Май. Цветя.

Скамейка. Шепот сладък.

И сред цветята — той и тя.

Любов и тъй нататък.

Поле. Природа. Красота.

Река — гора оттатък.

Пробуда. Сбъдната мечта.

Възторг и тъй нататък.

Годеж. Венчило. Поп и брак.

Момент — безумно кратък.

А после — скука, проза, мрак.

Деца и тъй нататък.

Курорт. Море. Приятел. Смях

Простор — вълни оттатък.

Възбуда. Трепет. Слабост. Грях.

Рога и тъй нататък.

Стихотворението е публикувано под псевдонима Фома Фомич във вестник „Утринна хасковска поща“ №252/1928 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.